
Πρόταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας (Τίρανα, 11 Δεκεμβρίου 2008)
(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Συμβούλιο Υπουργών της Ενεργειακής Κοινότητας θα συνέλθει στις 11 Δεκεμβρίου 2008, στα Τίρανα (Αλβανία). Προκειμένου να συμμετάσχει η Ευρωπαϊκή Κοινότητα στη λήψη των σχετικών αποφάσεων, χρειάζεται να καθοριστεί η θέση της, σύμφωνα με το άρθρο 300 της Συνθήκης και σύμφωνα με τις διατάξεις της απόφασης του Συμβουλίου, της 29ης Μαΐου 2006, για τη σύναψη από την Ευρωπαϊκή Κοινότητα της συνθήκης για την ίδρυση της Ενεργειακής Κοινότητας.

Η πρόταση απόφασης του Συμβουλίου καλύπτει όλα τα σημεία της ημερήσιας διάταξης για τα οποία αναμένεται να ληφθεί απόφαση από το Συμβούλιο Υπουργών όπως αναφέρεται κατωτέρω. Τα άλλα σημεία της ημερήσιας διάταξης αναφέρονται επίσης ενημερωτικά κατωτέρω.assessment 
1.
Στοιχεία για τη ληψη αποφασησ

1.1.
Γραφείο Συντονισμού Δημοπρασιών - τόπος

Οι προπαρασκευαστικές εργασίες για την ίδρυση Γραφείου Συντονισμού Δημοπρασιών, αρμόδιου για την κατανομή δυναμικότητας και τη διαχείριση της υπερφόρτωσης είναι σε προχωρημένο στάδιο. Το έργο υποστηρίζεται από κριτική μάζα διαχειριστών συστημάτων μεταφοράς ηλεκτρισμού και ρυθμιστικών αρχών ενέργειας της περιοχής, οι οποίοι επισήμαναν ότι θα συνέβαλε σημαντικά στη διαδικασία ένας πολιτικός προσανατολισμός όσον αφορά τον τόπο του Γραφείου και θα επέτρεπε την ίδρυσή του στην πράξη το 2009-2010. Μεταξύ των συμβαλλομένων μερών, τόσο η Κροατία όσο και η Σερβία εξέφρασαν ενδιαφέρον να φιλοξενήσουν το Γραφείο Συντονισμού Δημοπρασιών. Η Επιτροπή θα επιδιώξει την επίτευξη συμφωνίας για τον τόπο εγκατάστασης που θα τύχει μεγαλύτερης αποδοχής και υποστήριξης. 

1.2.
Διαδικαστική πράξη για τη σύσταση, τη σύνθεση και τη λειτουργία της συντονιστικής ομάδας ασφάλειας εφοδιασμού

Μετά τον πολιτικό προσανατολισμό που αποφασίστηκε στην τελευταία σύνοδο του Συμβουλίου Υπουργών τον Ιούνιο του 2008, το Συμβούλιο Υπουργών αναμένεται να αποφασίσει τη σύσταση συντονιστικής ομάδας ασφάλειας εφοδιασμού, η οποία στηρίζεται στον εκούσιο συντονισμό μεταξύ των μερών (δεν θα είναι αρμόδια για τη λήψη αποφάσεων). Η ομάδα αυτή θα είναι αρμόδια για την ηλεκτρική ενέργεια και το φυσικό αέριο. Για να αποφεύγονται περιττά έξοδα και να διασφαλίζονται συνέργειες, η ομάδα θα συνέρχεται μία φορά ετησίως σε συνδυασμό με συνεδρίαση της Μόνιμης Ομάδας Υψηλού Επιπέδου. Επιπλέον, θα μπορεί να διεξάγει εμβόλιμες κοινές συσκέψεις με την ομάδα συντονισμού για το φυσικό αέριο της ΕΕ. Κάθε συμβαλλόμενο μέρος που αντιμετωπίζει άμεσο κίνδυνο μπορεί να ζητήσει από τον πρόεδρο να συγκαλέσει εμβόλιμη συνεδρίαση. Προβλέπεται η συμμετοχή επιχειρήσεων του κλάδου και σχετικών οργανώσεων καταναλωτών.

1.3.
Απόφαση για την επέκταση ορισμένων διατάξεων της συνθήκης για την Ενεργειακή Κοινότητα στον τομέα του πετρελαίου και για την καθιέρωση ετήσιου φόρουμ στον τομέα του πετρελαίου

Επιπλέον, το Συμβούλιο Υπουργών θα επεκτείνει το πεδίο εφαρμογής της συνθήκης για την ίδρυση της Ενεργειακής Κοινότητας στον τομέα του πετρελαίου (αργό πετρέλαιο, πετρελαιοειδή προϊόντα και υποδομές πετρελαίου). Το προτεινόμενο κείμενο ανταποκρίνεται σε συνετή και προοδευτική προσέγγιση. Αποκλείει από την επέκταση του πεδίου εφαρμογής στο πετρέλαιο, τουλάχιστον σε πρώτη φάση, τα άρθρα της Συνθήκης που θεωρείται δύσκολο να εφαρμοστούν στον τομέα του πετρελαίου. Αυτό ισχύει για τις διατάξεις περί αμοιβαίας συνδρομής, εξωτερικού εμπορίου στον τομέα της ενέργειας και τεχνικών προδιαγραφών. Επίσης, δεν καθορίζει επί του παρόντος κατάλογο του κοινοτικού κεκτημένου, αλλά αναφέρει ότι ο κατάλογος αυτός – μαζί με χρονοδιάγραμμα εφαρμογής – πρέπει να καταρτιστεί έως τον Ιούνιο του 2010. Αυτό θα μας επιτρέψει να εξετάσουμε με την δέουσα προσοχή το θέμα των αποθεμάτων πετρελαίου, εν ανάγκη στο πλαίσιο μελέτης που θα εκπονηθεί το 2009. Τέλος, προβλέπει την καθιέρωση φόρουμ στον τομέα του πετρελαίου, όπως ζήτησαν πολλά κράτη μέλη και χώρες της περιοχής. Η πρώτη συνάντηση θα μπορούσε να γίνει το δεύτερο εξάμηνο του 2009.

2.
Αλλα στοιχεία

2.1.
Σημεία χωρίς συζήτηση

Η Επιτροπή θα εγκρίνει τα συμπεράσματα των προηγούμενων δύο συνεδριάσεων της Μόνιμης Ομάδας Υψηλού Επιπέδου και την ετήσια έκθεση δραστηριοτήτων η οποία, σύμφωνα με το άρθρο 52 της συνθήκης για την ίδρυση της Ενεργειακής Κοινότητας, θα υποβληθεί στα εθνικά κοινοβούλια. 

Η Επιτροπή θα λάβει επίσης υπόψη τις ακόλουθες εκθέσεις:

· την έκθεση για την εφαρμογή του προγράμματος εργασίας της Ενεργειακής Κοινότητας για το 2008·

· την προκαταρκτική έκθεση σχετικά με την εκτέλεση του προϋπολογισμού της Ενεργειακής Κοινότητας κατά τη περίοδο 01.01.2008-31.12.2008·

· την έκθεση για την εφαρμογή των γενικώς ισχυόντων προτύπων.

2.2.
Εφαρμογή της Συνθήκης

Η Επιτροπή θα λάβει γνώση της έκθεσης. Θα αξιολογήσει θετικά την ουσιαστική πρόοδο που επιτεύχθηκε στα περισσότερα συμβαλλόμενα μέρη φέτος, αλλά θα συνεχίσει να τονίζει την ανάγκη ολοκλήρωσης του νομικού πλαισίου με τις απαιτούμενες διατάξεις του παράγωγου δικαίου και των εκτελεστικών πράξεων. Επιπλέον, η Επιτροπή θα τονίσει τη σημασία ενός ρυθμιστικού πλαισίου που θα ευνοεί τις επενδύσεις και τη σημασία να εξευρεθούν γρήγορα λύσεις κατόπιν διαπραγματεύσεων για τη διευθέτηση των διαφορών των εμπλεκόμενων επενδυτών. 

2.3.
Κοινωνική διάσταση
Η Επιτροπή θα λάβει γνώση της έκθεσης, ιδίως όσον αφορά τα αποτελέσματα του κοινωνικού φόρουμ που πραγματοποιήθηκε στις 18-19 Νοεμβρίου 2008 και θα συνεχίσει να ενθαρρύνει την πρόοδο εφαρμογής σχεδίων κοινωνικής δράσης από τα συμβαλλόμενα μέρη.

2.4.
Ενεργειακή απόδοση

Η Επιτροπή θα λάβει γνώση της ενδιάμεσης έκθεσης που θα παρουσιάσει ο πρόεδρος της Ειδικής Ομάδας για την ενεργειακή απόδοση, εν αναμονή της τελικής έκθεσης – καθώς και των συστάσεων – η οποία προβλέπεται να υποβληθεί στο επόμενο Συμβούλιο Υπουργών τον Ιούνιο του 2009. 

________

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2 δεύτερο εδάφιο,

την απόφαση του Συμβουλίου για τη σύναψη από την Ευρωπαϊκή Κοινότητα της συνθήκης για την ίδρυση της Ενεργειακής Κοινότητας (2006/500/EΚ – 29 Μαΐου 2006), και ιδίως τα άρθρα 4 και 5,

την πρόταση της Επιτροπής,

ΑΠΟΦΑΣΙΖΕΙ: 

Άρθρο μόνο

Ενόψει της συνόδου του Συμβουλίου Υπουργών της Ενεργειακής Κοινότητας, η οποία πρόκειται να λάβει χώρα στα Τίρανα, στις 11 Δεκεμβρίου 2008, ορίζεται στο παράρτημα της παρούσας απόφασης η θέση της Κοινότητας ως προς τα θέματα που εμπίπτουν στο πεδίο εφαρμογής του άρθρου 300 παράγραφος 2 δεύτερο εδάφιο της Συνθήκης.

Βρυξέλλες, 


Για το Συμβούλιο


Ο Πρόεδρος



ΠΑΡΑΡΤΗΜΑ

Θέση της Ευρωπαϊκής Κοινότητας

· Η Ευρωπαϊκή Κοινότητα επικροτεί την ίδρυση Γραφείου Συντονισμού Δημοπρασιών αρμόδιου για την κατανομή δυναμικότητας και τη διαχείριση της υπερφόρτωσης στον τομέα της ηλεκτρικής ενέργειας. Επιδιώκει την επίτευξη συμφωνίας για τη χωροθέτηση του Γραφείου στο έδαφος ενός από τα συμβαλλόμενα μέρη, θεωρώντας ότι η χωροθέτηση θα πρέπει να υποστηριχθεί ευρέως από τα συμβαλλόμενα μέρη και τα κράτη μέλη που συμμετέχουν στην ίδρυση του Γραφείου. 

· Η Ευρωπαϊκή Κοινότητα συμφωνεί με την έγκριση της διαδικαστικής πράξης για τη σύσταση, τη σύνθεση και τη λειτουργία συντονιστικής ομάδας ασφάλειας εφοδιασμού ηλεκτρικής ενέργειας και φυσικού αερίου. 

· Η Ευρωπαϊκή Κοινότητα εγκρίνει την έκδοση της απόφασης σχετικά με την επέκταση ορισμένων διατάξεων της συνθήκης για την ίδρυση της Ενεργειακής Κοινότητας στον τομέα του πετρελαίου και για την καθιέρωση ετήσιου φόρουμ στον τομέα του πετρελαίου.

· Η Ευρωπαϊκή Κοινότητα εγκρίνει την έκδοση επικαιροποιημένου καταλόγου πρωταρχικών έργων υποδομής στα συμβαλλόμενα μέρη. 

